**INFORMACIJA**

**o „AMANDMANIMA NA PRIJEDLOG ZAKONA O ŠUMAMA“ koje je dostavio Klub zastupnika HDZ BIH-HNS u Zastupničkom domu Parlamenta Federacije Bosne i Hercegovine**

Vlada Federacije Bosne i Hercegovine je na 110. sjednici održanoj 07.07.2017. godine u Sarajevu usvojila Prijedlog zakona o šumama i uputila ga u parlamentarnu proceduru.

25. sjednica Zastupničkog doma Parlamenta Federacije Bosne i Hercegovine bila je zakazana za 27.9.2021. godine, a na čijem dnevnom redu se nalazio Prijedlog zakona o šumama. Na prijedlog Fadila Novalića, premijera Vlade Federacije Bosne i Hercegovine, ova točka dnevnog reda je odgođena za narednu sjednicu Zastupničkog doma Parlamenta Federacije Bosne i Hercegovine.

Klub zastupnika HDZ BIH-HNS u Zastupničkom domu Parlamenta Federacije Bosne i Hercegovine uputio je amandmane na Prijedlog zakona o šumama, a putem tajnika Vlade Federacije Bosne i Hercegovine dostavljeni su ovom Ministarstvu radi davanja prijedloga izjašnjenja na iste.

Federalno ministarstvo poljoprivrede, vodoprivrede i šumarstva je razmotrilo navedene amandmane i smatra da su pojedina predložena rješenja data predmetnim aktom (amandmanima) utemeljena, a također smatramo da se pojedinim amandmanima ne doprinosi poboljšanju teksta Zakona jer bi se istim usložnjavala primjena Zakona.

Sukladno prethodno navedenom, dajemo sljedeće mišljenje i obrazloženje o „amandmanima na Prijedlog zakona o šumama“ koje je dostavio Klub zastupnika HDZ BIH-HNS u Zastupničkom domu Parlamenta Federacije Bosne i Hercegovine:

**AMANDMAN I.**

Ovaj amandman se može prihvatiti, ali je potrebno izvršiti dodatne konsultacije sa Savezom općina i gradova u Federaciji Bosne i Hercegovine.

**AMANDMAN II.**

Ovaj amandman se ne može prihvatiti.

Inventura šuma na velikim površinama se radi za područje Bosne i Hercegovine, odnosno Federacije Bosne i Hercegovine te je potrebno da istom rukovodi i da je provodi Federalna uprava u suradnji sa kantonalnim upravama. Podatke o inventuri šuma treba obrađivati i objavljivati Federalna uprava za šumarstvo za područje čitave Federacije Bosne i Hercegovine, a ne da se radi pojedinačno po kantonima.

**AMANDMAN III.**

Ovaj amandman se prihvaća.

**AMANDMAN IV.**

Ovaj amandman se ne može prihvatiti.

Izrada šumskogospodarske osnove se treba pravovremeno planirati u cilju osiguranja kontinuiteta gospodarenja šumama. Ukoliko u zadnjim godinama prije isteka važeće šumskogospodarske osnove nije moguće pristupiti izradi nove šumskogospodarske osnove, člankom 10. stavak 3. Prijedloga ostavlja se mogućnost da se ovaj posao završi u godini nakon isteka važenja šumskogospodarske osnove.

**AMANDMAN V.**

Ovaj amandman se prihvaća.

**AMANDMAN VI.**

Ovaj amandman se može prihvatiti, ali je potrebno izvršiti dodatne konsultacije sa Savezom općina i gradova u Federaciji Bosne i Hercegovine.

**AMANDMAN VII.**

Ovaj amandman se može prihvatiti, ali je potrebno izvršiti dodatne konsultacije sa Savezom općina i gradova u Federaciji Bosne i Hercegovine. Međutim, potrebno je ostaviti odredbu da se u postupku donošenja šumskogospodarske osnove pribavlja suglasnost organa nadležnog za vode tako da bi tekst članka 11. stavak (6) glasio:

„Šumskogospodarske osnove za šume u privatnom vlasništvu donosi kantonalni ministar nadležan za poslove šumarstva (u daljnjem tekstu: kantonalni ministar) na temelju prijedloga stručnog povjerenstva, uz prethodno pribavljeno mišljenje jedinice lokalne samouprave i suglasnost organa nadležnog za vode koje su isti dužni dostaviti kantonalnom ministarstvu najkasnije u roku od 30 dana od dana prijema zahtjeva za njihovo izdavanje“.

**AMANDMAN VIII.**

Ovaj amandman se prihvaća.

Izmjenom ovog članka potrebno je dopuniti i članak 68. stavak (2), i izmijeniti čl. 77., 78., 84. Zakona.

Članak 68. stavak 2. bi glasio:

„(2) Sredstva iz stavka (1) ovog članka osiguravaju se iz:

1. naknada za izradu i nadzor nad izradom šumskogospodarske osnove iz članka 11. stavak (9) ovoga Zakona;
2. naknada za obavljanje stručnih poslova u privatnim šumama iz članka 52. stavak (7) ovoga Zakona;
3. naknada za korištenje šuma u vlasništvu države iz članka 55. ovoga Zakona;
4. naknada u postupku promjene namjene šuma i šumskog zemljišta iz članka 61. stavak (11) ovoga Zakona;
5. naknada za općekorisne funkcije šuma iz članka 70. ovoga Zakona
6. ostalih izvora sukladno ovom Zakonu i drugih izvora.“

Članak 77. stavak (1) točka b) bi glasila:

**„**b)vrši kontrolu uplate naknade za izradu i nadzor nad izradom šumskogospodarske osnove iz članka 11. stavak (9) ovoga Zakona, pregleda sve radove koji se obavljaju u šumi, objekte, uređaje, pogone za preradu drveta, kao i sva mjesta gdje se drvo siječe, smješta, prerađuje, izvozi iz šume ili stavlja u promet;

Članak 78. stavak (1) točka b) bi glasila:

**„**b)vrši kontrolu uplate naknade za izradu i nadzor nad izradom šumskogospodarske osnove iz članka 11. stavak (9) ovoga Zakona;

Članak 84. stavak (1) točka b) bi glasila:

„b)U propisanom roku ne izdvoji naknadu za financiranje izrade i nadzora nad izradom šumskogospodarskih osnova za šume u vlasništvu države (članak 11. st. 9. i 11.);

U članku 84. stavak (1) briše se točka c), a dosadašnje točke: d), e), f), g), h), i), j) i k) postaju točke: c), d), e), f), g), h), i) i j).

**AMANDMAN IX.**

Ovaj amandman se prihvaća.

Potrebno je u tekstu Prijedloga napraviti korekciju tako da dosadašnji stavci: (11), (12), (13) i (14) postaju stavci (10), (11), (12) i (13), a stavci (10) i (11) glase:

„(10) Naknada iz stavka (9) ovog članka uplaćuje se najkasnije do 31. ožujka tekuće godine za prethodnu godinu.

(11) Kontrolu obračuna i uplate naknade iz stavka (9) ovog članka vrši nadležna šumarska inspekcija.“

Brisanjem dosadašnjeg stavka (10) potrebno je izmijeniti i druge članke Zakona u kojima se on spominje, odnosno čl. 68. stavak (2), i 77., 78., 84. Zakona, a što je već urađeno za amandman VIII.

**AMANDMAN X.**

Ovaj amandman se prihvaća.

**AMANDMAN XI.**

Ovaj amandman se ne može prihvatiti.

Pravilnikom o polaganju stručnog šumarskog ispita koji donosi federalni ministar bit će uređene sve pojedinosti oko polaganja samog ispita pa tako i mjesto njegovog polaganja koje ne mora biti u sjedištu Federalnog ministarstva, odnosno ostaviti mogućnost da se šumarski ispit polaže po kantonima.

**AMANDMAN XII.**

Ovaj amandman se ne može prihvatiti.

Pravilima i postupcima za izradu zakona i drugih propisa Federacije Bosne i Hercegovine propisano je da se pozivanje na druge propise vrši pozivanjem na naziv propisa, označavajući u zagradi pod navodnicima naziv, broj i godinu objavljivanja službenog glasila u kojem je objavljen propis na koji se poziva, sa svim izmjenama i dopunama.

**AMANDMAN XIII.**

Ovaj amandman se ne može prihvatiti.

Obzirom da je u članku 13. stavak (2) Prijedloga propisano da se gospodarenje šumama na kršu sufinancira iz namjenskih sredstava Federacije i namjenskih sredstava kantona, a koja se uplaćuju na račun korisnika šuma, to je u cilju osiguranja tih sredstava iz Proračuna Federacije potrebno da na godišnji plan realizacije šumskogospodarske osnove (koji sadrži plan prihoda i rashoda i projekte) suglasnost daje Federalna uprava na prijedlog kantonalne uprave.

**AMANDMAN XIV.**

Ovaj amandman se prihvaća.

**AMANDMAN XV.**

Ovaj amandman se prihvaća.

**AMANDMAN XVI.**

Ovaj amandman se ne može prihvatiti.

Ne prihvaća se, obzirom da u članku 45. Zakona stoji da državne šume na teritoriju Federacije po pitanju vlasništva zastupa Federalno pravobraniteljstvo, a ostalo će biti propisano pravilnikom o uvjetima i postupku za zamjenu šuma i šumskog zemljišta u državnom vlasništvu za šumu i šumsko zemljište u privatnom vlasništvu.

**AMANDMAN XVII.**

Ovaj amandman se ne može prihvatiti u dijelu koji se odnosi na davanje suglasnosti Vlade Federacije BiH u proceduri donošenja odluke o utemeljenju šumskogospodarskog društva.

Obzirom da su sukladno odredbama Ustava Federacije BiH - III. (2) c), h), federalne vlasti i kantoni zajednički nadležni za politiku zaštite čovjekove okoline i korištenje prirodnih bogatstava, smatramo da i federalni organi trebaju biti uključeni u proceduru donošenja odluke o utemeljenju šumskogospodarskog društva.

Potrebno je izvršiti dodatne konsultacije sa Savezom općina i gradova u Federaciji Bosne i Hercegovine vezano za pribavljanje suglasnosti jedinice lokalne samouprave u toku procedure donošenja odluke o utemeljenju šumskogospodarskog društva.

Nakon djelomično usvojenog amandmana, članak 53. stavak 3. bi glasio:

„Odluku o utemeljenju šumskogospodarskog društva donosi skupština kantona na temelju stručnog elaborata o opravdanosti njegovog formiranja i uz prethodno pribavljeno mišljenje jedinice lokalne samouprave i suglasnosti Vlade Federacije BiH. Stručni elaborat o opravdanosti formiranja šumskogospodarskog društva naročito treba sadržavati podatke o području na kojem će gospodariti, održivom gospodarenju šumama, prihodima i rashodima i potrebnom broju zaposlenika za njegovo funkcioniranje. Stručni elaborat može izraditi znanstveno-istraživačka ustanova iz oblasti šumarstva.“

**AMANDMAN XVIII.**

Ovaj amandman se ne može prihvatiti.

Obzirom da su sukladno odredbama Ustava Federacije BiH - III. (2) c), h), federalne vlasti i kantoni zajednički nadležni za politiku zaštite čovjekove okoline i korištenje prirodnih bogatstava, smatramo da i federalni organi trebaju biti uključeni u proceduru donošenja odluke o utemeljenju šumskogospodarskog društva.

**AMANDMAN XIX.**

Ovaj amandman se može djelomično prihvatiti.

Obzirom da se sukladno odredbama Ustava Federacije BiH - III. (2) c), h) radi o podijeljenoj nadležnosti između Federacije BiH i kantona, te obzirom da kanton utemeljuje šumskogospodarsko društvo potrebno je da Federacija BiH sa njim zaključuje ugovor.

Nakon djelomično usvojenog amandmana, članak 53. stavak 6. bi glasio:

„Na prijedlog vlade kantona, Vlada Federacije ugovorom prenosi poslove gospodarenja šumama u vlasništvu države šumskogospodarskom društvu na razdoblje od deset godina. Šumskogospodarsko društvo ne može gospodariti šumama u vlasništvu države bez zaključenog ugovora o prijenosu poslova gospodarenja i ukoliko ne ispunjava i druge uvjete propisane odredbama ovoga Zakona.“

**AMANDMAN XX.**

Ovaj amandman se ne prihvaća.

Imajući u vidu da je šumarstvo specifična grana gospodarstva i na odgovornim rukovodećim funkcijama neophodno je da su osobe sa visokim obrazovanjem iz ove oblasti, u suprotnom više se posvećuje pažnja visini profita koji se izvlači iz šume nego stanju šuma i ulaganju u šumsko-uzgojne radove što dugoročno dovodi do uništavanja ovog resursa.

**AMANDMAN XXI.**

Ovaj amandman se prihvaća.

Obzirom da se amandman prihvaća, potrebno je izmijeniti i kaznenu odredbu u članku 83. stavak (1), točka o) koja bi glasila:

„o) ne plaća naknadu za korištenje šuma u vlasništvu države i ne dostavi izvješće o cijeni drveta na panju i iznosu naknade za korištenje šuma u vlasništvu države (članak 55);“

**AMANDMAN XXII.**

Ovaj amandman se prihvaća.

**AMANDMAN XXIII.**

Ovaj amandman se ne može prihvatiti.

Ne prihvaća jer se ne radi o korištenju prirodnih bogatstava i pored naknade za uspostavu služnosti na državnom šumskom zemljištu jedini je nenamjenski prihod Federacije BiH po osnovu ovog zakona.

**AMANDMAN XXIV.**

Ovaj amandman se ne može prihvatiti.

Ne prihvaća jer se ne radi o korištenju prirodnih bogatstava i pored naknade za zakup državnog šumskog zemljišta jedini je nenamjenski prihod Federacije BiH po osnovu ovog zakona.

**AMANDMAN XXV.**

Ovaj amandman se ne prihvaća.

Zbog efikasnije zaštite šuma i šumskog zemljišta potrebno je da čuvarska služba bude u sastavu korisnika šuma. Korisnik šuma dužan je u roku od tri mjeseca od dana zaključivanja ugovora o prijenosu poslova gospodarenja šumama u vlasništvu države preuzeti zaposlenike koji su bili zaposleni u kantonalnim upravama za šumarstvo na poslovima neposredne zaštite šuma bez javnog poziva i rasporediti ih na odgovarajuće poslove, a sukladno stručnoj spremi i radnom iskustvu. Na taj način zaposlenici iz kantonalnih uprava koji su bili angažirani na poslovima čuvanja šuma neće ostati bez posla.

**AMANDMAN XXVI.**

Ovaj amandman se prihvaća.

**AMANDMAN XXVII.**

Ovaj amandman se ne prihvaća.

Zbog efikasnije zaštite šuma i šumskog zemljišta potrebno je da čuvarska služba bude u sastavu korisnika šuma. Korisnik šuma dužan je u roku od tri mjeseca od dana zaključivanja ugovora o prijenosu poslova gospodarenja šumama u vlasništvu države preuzeti zaposlenike koji su bili zaposleni u kantonalnim upravama za šumarstvo na poslovima neposredne zaštite šuma bez javnog poziva i rasporediti ih na odgovarajuće poslove, a sukladno stručnoj spremi i radnom iskustvu. Na taj način zaposlenici iz kantonalnih uprava koji su bili angažirani na poslovima čuvanja šuma neće ostati bez posla.

**AMANDMAN XXVIII.**

Ovaj amandman se prihvaća.

Obzirom da je ovaj amandman prihvaćen potrebno je i u čl. 77., 78. i 83. Zakona dodati ovlasti šumarskom inspektoru, propisati kaznenu odredbu i ove članove dopuniti na sljedeći način:

U članku 77. stavak (1) iza točke o) dodaje se točka p) koja glasi:

„p) vrši kontrolu uplate naknade za općekorisne funkcije šume.“

U članku 78. stavak (1) iza točke o) dodaje se točka p) koja glasi:

„p) vrši kontrolu uplate naknade za općekorisne funkcije šume.“

U članku 88. stavak (1)dodaje se nova točka i) koja glasi:

„i) ne plaća naknadu za općekorisne funkcije šumeiz članka 70. stavak (3) ovog Zakona.“

**AMANDMAN XXIX.**

Ovaj amandman se ne prihvaća iz razloga navedenih za amandmane XXV. i XXVII.

**AMANDMAN XXX.**

Ovaj amandman se ne može prihvatiti.

Smatramo da je potrebno i ovim zakonom propisati koji su to stručni poslovi u oblasti šumarstva iz Prijedloga zakona koje će obavljati Institut za šumarstvo.

**AMANDMAN XXXI.**

Ovaj amandman se može prihvatiti.

Sukladno prethodno navedenom, Vladi Federacije BiH predlažemo usvajanje sljedećeg zaključka:

Temeljem članka 19. stavak 4. Zakona o Vladi Federacije Bosne i Hercegovine („Službene novine Federacije BiH“, br. 1/94, 8/95, 58/02, 19/03, 2/06 i 8/06), Vlada Federacije Bosne i Hercegovine, na \_\_\_\_\_\_\_\_\_\_\_\_ sjednici održanoj \_\_\_\_\_\_\_\_\_\_\_\_\_\_\_, donosi

**Z A K LJ U Č A K**

1. Usvaja se Informacija Federalnog ministarstva poljoprivrede, vodoprivrede i šumarstva o „amandmanima na Prijedlog zakona o šumama“ koje je dostavio Klub zastupnika HDZ BIH-HNS u Zastupničkom domu Parlamenta Federacije Bosne i Hercegovine.
2. Ovaj Zaključak stupa na snagu danom donošenja.

**V. broj:\_\_\_\_\_\_\_\_\_\_/2021 P R E M I J E R**

**Sarajevo, \_\_\_\_\_\_\_\_\_\_/2021 Fadil Novalić**